KISKŐRÖS VÁROS POLGÁRMESTERE


ELŐTERJESZTÉS
(a Képviselő-testület 2023. november 22-i ülésére)


TÁRGY:		A KISKŐRÖS, SAFÁRI UTCA 2. SZÁM ALATTI INGATLAN ÁTMINŐSÍTÉSE ÉS ÉRTÉKESÍTÉSRE TÖRTÉNŐ KIJELÖLÉSE


Kiskőrös Város Önkormányzata kizárólagos tulajdonát képezi a 1459/2 hrsz-on nyilvántartott, természetben 6200 Kiskőrös, Safári utca 2. szám alatti 539 m2 alapterületű kivett iskola rendeltetésű ingatlan (a továbbiakban: ingatlan). Az ingatlant a Wattay Középiskola évtizedekkel ezelőtt tanműhelyként használta, jelenleg az Önkormányzat raktározás céljára hasznosítja.

A nemzeti vagyonról szóló 2011. évi CXCVI. törvény (a továbbiakban: Nvtv.) 5. § (5) bekezdése alapján az iskola, mint közfeladatot ellátó intézmény az önkormányzat korlátozottan forgalomképes törzsvagyonának részét képezi.
Az Nvtv. vonatkozó szabályai figyelembevételével az ingatlan közfeladat ellátását szolgáló intézményként már nem funkcionál, szerepét nem tölti be.

Az önkormányzati vagyonról, a vagyon hasznosításáról szóló 26/2012. (XII. 19.) önkormányzati rendelet (a továbbiakban: Vagyonrendelet) 10. § (1) bekezdése értelmében a törzsvagyon átminősítése a Képviselő-testület hatáskörébe tartozik. A hivatkozott rendelet 10. § (2) bekezdése alapján a törzsvagyon körébe tartozó vagyonelem üzleti vagyonná történő átminősítésének feltétele, hogy a továbbiakban közvetlenül kötelező önkormányzati feladatkör, hatáskör ellátását nem szolgálja, és a feladatkör ellátása az átminősítéssel érintett vagyon nélkül más módon is megoldható és a város Településrendezési Terve is alátámasztja.

A fentiekben nevesített ingatlan hasznosítása az értékesítést követően sem lesz ellentétes Kiskőrös Város Helyi Építési Szabályzatáról és Szabályozási Tervéről szóló 18/2015. (IX. 10.) önkormányzati rendelet előírásaival.

A Vagyonrendelet 12. § (4) bekezdés a) pontja alapján a nettó 10.000.000,-Ft értékhatárt meghaladó, az Önkormányzat üzleti vagyonát képező ingatlant értékesíteni nyilvános versenytárgyalás útján, a Képviselő-testület általi kijelölést követően lehet.

Az ingatlan forgalmi értéke, a független ingatlanforgalmi szakértő által meghatározott szakvéleményben foglaltak alapján 26.300.000,-Ft.

Az ingatlan közfeladat ellátását nem szolgálja, közfeladat ellátását az Önkormányzat a későbbiek folyamán sem tervezi az ingatlanban megvalósítani. Az ingatlan műszaki állapota folyamatosan romlik.

A nemzeti vagyonról szóló 2011. évi CXCVI. törvény 7. § (2) bekezdése alapján a nemzeti vagyongazdálkodás feladata a nemzeti vagyon megőrzése, értékének és állagának védelme, rendeltetésének megfelelő, az állam, az önkormányzat mindenkori teherbíró képességéhez igazodó, elsődlegesen a közfeladatok ellátásához és a mindenkori társadalmi szükségletek kielégítéséhez szükséges, egységes elveken alapuló, átlátható, hatékony és költségtakarékos működtetése, értéknövelő használata, hasznosítása, gyarapítása, továbbá az állam vagy a helyi önkormányzat feladatának ellátása szempontjából feleslegessé váló vagyontárgyak elidegenítése, azzal, hogy a nemzeti vagyon megőrzése érdekében végzett bontás vagy átalakítás nem minősül az állag védelmi kötelezettség megszegésének.

A vagyongazdálkodás, törvényben foglalt szempontjainak figyelembevételével javaslom, hogy a Képviselő-testület a határozat-tervezetben foglaltak szerint döntsön.


Kiskőrös, 2023. november 14.

		Domonyi László s.k.,
		      polgármester




HATÁROZAT-TERVEZET


A Képviselő-testület 

1. hozzájárul Kiskőrös Város Önkormányzata korlátozottan forgalomképes törzsvagyonát képező Kiskőrös belterület 1459/2 hrsz-on nyilvántartott, 539 m2 alapterületű, természetben 6200 Kiskőrös, Safári u. 2 szám alatti kivett iskola rendeltetésű ingatlan forgalomképes üzleti vagyonná történő minősítéséhez.
2. az 1. pontban nevesített ingatlant az önkormányzati vagyonról, a vagyon hasznosításáról szóló 26/2012. (XII. 19.) önkormányzati rendelet 12. § (4) bekezdés a) pontja alapján értékesítésre jelöli ki.
3. felhatalmazza a polgármestert a versenytárgyalás kiírására és annak lefolytatására, azzal, hogy a versenytárgyalás induló összege 26.300.000,-Ft.

Felelős: 	polgármester
Határidő:	azonnal

